《绿阴清昼》
明代·朱诚泳

金炉香烬日初永，鼓吹声闻厌蛙黾。槐阴满地翠且重，水畔坐移帘底影。

飘飘天末轻风来，凉生小殿胜蓬莱。苑墙花雾尚红湿，来青楼下净飞埃。

谈边霏雪能销暑，宾从凭谁供笑语。綀衣隔竹敲南薰，一曲潇湘带烟雨。

支颐尤爱诵南华，逍遥物外奚纷哗。小奴引绠汲深井，为我细煮黄金芽。

朱阑绣户遮筠箔，翠袖红裙恣欢谑。扰扰浮生醉梦中，白昼如年惜抛却。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。